
Τετάρτη, 15 Ιουλίου 2026
ΔΕΛΤΙΟ ΤΥΠΟΥ

Συνέχεια ενημέρωσης αναφορικά με τον εντοπισμό και διάσωση 38 αλλοδαπών στην Ιεράπετρα - Παροχή συνδρομής σε Ι/Φ σκάφος στο Γύθειο - Θάνατος ημεδαπού στο Πόρτο Ράφτη -Τραυματισμός αλλοδαπών κατά τη διενέργεια θαλασσίων μέσων αναψυχής στη Ζάκυνθο - Διακομιδές ασθενών

Συνέχεια ενημέρωσης:
Αναφορικά με τον εντοπισμό 43 αλλοδαπών στη θαλάσσια περιοχή νοτιοδυτικά της νήσου Χρυσής τις πρώτες πρωινές ώρες χθες, συνελήφθη ένας 23χρονος αλλοδαπός (υπήκοος Νότιου Σουδάν), εξ’ αυτών, για παράβαση του άρθρου 83 του Ν. 3386/2005 «Παράνομη είσοδος στη χώρα», του άρθρου 25 του Ν. 5038/23 «Διευκόλυνση» και του άρθρου 306 του Π.Κ. «Έκθεση», καθώς αναγνωρίστηκε από τους υπόλοιπους ως ο διακινητής τους. Σύμφωνα με τους αλλοδαπούς εκκίνησαν τις βραδινές ώρες την 11.07.2026 από την περιοχή Τομπρούκ της Λιβύης, καταβάλλοντας χρηματικά ποσά μεταξύ 1.500 και 3.000 δολαρίων, για την μεταφορά τους στην Ελλάδα.

*****

Τις πρωινές ώρες χθες, ενημερώθηκε η Λιμενική Αρχή του Γυθείου για ιστιοφόρο (Ι/Φ) σκάφος σημαίας Γερμανίας, σε δυσχερή θέση, λόγω μηχανικής βλάβης, με δύο επιβαίνοντες, στη θαλάσσια περιοχή οικισμού Γερολιμένα Δήμου ανατολικής Μάνης. Για το σημείο απέπλευσε Περιπολικό όχημα Λ.Σ.-ΕΛ.ΑΚΤ. Το Ι/Φ εντοπίστηκε από το αλιευτικό σκάφος «ΣΤΑΥΡΟΥΛΑ» Ν.Γ. 11, με τη συνδρομή του οποίου κατέπλευσε με ασφάλεια στον οικισμό «ΚΑΡΑΒΟΣΤΑΣΙ» Δήμου ανατολικής Μάνης, όπου προσέδεσε με ασφάλεια. Από το Λιμεναρχείο Γυθείου, απαγορεύτηκε ο απόπλους του ιστιοφόρου μέχρι την προσκόμιση σχετικού βεβαιωτικού αξιοπλοΐας, ενώ από το περιστατικό δεν αναφέρθηκε τραυματισμός και δεν παρατηρήθηκε θαλάσσια ρύπανση. 

*****

Τις απογευματινές ώρες χθες, ενημερώθηκε η Λιμενική Αρχή του Μαρκόπουλου ότι ένας 75χρονος ημεδαπός ανασύρθηκε χωρίς τις αισθήσεις του από τη θαλάσσια περιοχή του Αγίου Σπυρίδωνα στο Πόρτο Ράφτη. Στον 75χρονο αρχικά παρασχέθηκαν οι πρώτες βοήθειες από τον ναυαγοσώστη της παραλίας καθώς και από τους λουόμενους, ενώ στη συνέχεια, πλήρωμα ασθενοφόρου οχήματος του ΕΚΑΒ που έφτασε στο σημείο, διαπίστωσε τον θάνατό του. Ακολούθως, διακομίστηκε με ασθενοφόρο όχημα του ΕΚΑΒ στο Γενικό Νοσοκομείο «ΕΛΛΗΝΙΚΟΣ ΕΡΥΘΡΟΣ ΣΤΑΥΡΟΣ». Από το Α’ Λιμενικό Τμήμα Μαρκόπουλου του Κεντρικού Λιμεναρχείου Ραφήνας που διενεργεί την προανάκριση, παραγγέλθηκε η διενέργεια νεκροψίας-νεκροτομής στην Ιατροδικαστική Υπηρεσία Αθηνών.

*****

Τις μεσημβρινές ώρες χθες, ενημερώθηκε η Λιμενική Αρχή της Ζακύνθου για περιστατικό σύγκρουσης δύο μηχανοκίνητων θαλάσσιων σκαφών στην περιοχή «ΑΛΥΚΑΝΑ» Ζακύνθου. Αμέσως, τέθηκε σε εφαρμογή το Τοπικό Σχέδιο Έκτακτης Ανάγκης και στην περιοχή έσπευσαν Περιπολικό σκάφος Λ.Σ.-ΕΛ.ΑΚΤ. (ΠΛΣ) καθώς και Περιπολικό όχημα Λ.Σ.-ΕΛ.ΑΚΤ. από την ξηρά. Τα στελέχη Λ.Σ.-ΕΛ.ΑΚΤ. διαπίστωσαν ότι δύο αλλοδαποί (υπήκοοι Ιταλίας), μία 52χρονη και ένας 52χρονος τραυματίστηκαν στην αριστερή πλευρά του σώματος τους, κατά τη διάρκεια έλξης δύο μονοθέσιων πνευστών (θαλάσσιο δαχτυλίδι) από ταχύπλοο σκάφος. Στους δύο αλλοδαπούς παρασχέθηκαν οι πρώτες βοήθειες και στη συνέχεια διακομίστηκαν με ασθενοφόρο όχημα του ΕΚΑΒ στο Γενικό Νοσοκομείο Ζακύνθου, για την παροχή ιατρικής περίθαλψης. Από το Λιμεναρχείο Ζακύνθου που διενεργεί την προανάκριση, συνελήφθη ο 53χρονος υπεύθυνος της επιχείρησης Θ.Μ.Α., ο οποίος ήταν και χειριστής του σκάφους έλξης, για παράβαση των άρθρων 94 και 314 του Π.Κ. (Σωματική βλάβη από αμέλεια κατά συρροή).

*****

Με μέριμνα του Κέντρου Επιχειρήσεων του Λιμενικού Σώματος-Ελληνικής Ακτοφυλακής πραγματοποιήθηκαν, οι παρακάτω διακομιδές ασθενών, οι οποίοι έχρηζαν άμεσης νοσοκομειακής περίθαλψης:
-50χρονου, από το λιμάνι της Δάφνης Αγίου Όρους στο λιμάνι της Ουρανούπολης, με Περιπολικό σκάφος Λ.Σ.-ΕΛ.ΑΚΤ.,
[bookmark: _GoBack]-18μηνών αγοριού, από το λιμάνι της Αίγινας στο λιμάνι του Πειραιά, με Περιπολικό σκάφος Λ.Σ.-ΕΛ.ΑΚΤ.,
-4χρονου και 74χρονου, από το λιμάνι της Σκιάθου στο λιμάνι του Βόλου, με το Ι/Δ-Α/Ψ «ΑΘΩΣ» Ν. Σπετσών323 και
-βρέφους, από τον όρμο Πεύκου Σκύρου στο λιμάνι της Κύμης, με το Ε/Π – Τ/Ρ «ΚΥΜΟΘΟΗ» Ν. Ραφήνας 73.

